বর্তমানে নিজের অভিনীত ‘মায়া’ নামের ছবি নিয়ে ব্যস্ত সময় পার করছেন এ অভিনেত্রী। সব মিলিয়ে এই সময়টা কেমন কাটছে? উত্তরে জ্যোতিকা জ্যোতি বলেন, অনেক ভালো কাটছে। বলতে পারেন আমি চলতি সময়টা ‘মায়া’য় ডুবে আছি। কারণ আমি যখন যে ছবিটা করি তার কাজ শেষ না হওয়া পর্যন্ত সেই চরিত্রটির মাঝে থাকার চেষ্টা করি। এখনও আমি মায়া’র মধ্যেই রয়েছি। ‘মায়া’ আপনার অভিনীত দ্বিতীয় সরকারি অনুদানের ছবি। ছবিতে গ্রামবাংলার একজন নারীর চরিত্রে দেখা যাবে আপনাকে। কেমন মনে হচ্ছে সব কিছু? জ্যোতিকা জ্যোতি বলেন, শাহাবুদ্দিন আহমেদের চিত্রকর্ম ‘ওমেন’ এবং কামাল চৌধুরীর কবিতা ‘যুদ্ধশিশু’ অবলম্বনে পরিচালক মাসুদ পথিক নির্মাণ করছেন ‘মায়া-দ্য লষ্ট মাদার’। এ ছবিটির নাম ভূমিকায় অভিনয় করছি আমি। পরিচালক স্ক্রিপ্ট শোনানোর পর আমি অনেকদিন এই নিয়ে চিন্তা করেছি। মায়া চরিত্রটিকে নিজের ভেতর ধারণের চেষ্টা করেছি। এরপরই ৯ই মার্চ থেকে এর শুটিংয়ে অংশ নিয়েছি।